钦定古今图书集成/明伦汇编/氏族典/第308卷 > 《凌迪知万姓统谱》 > 强伸
## 钦定古今图书集成/明伦汇编/氏族典/第308卷 > 《凌迪知万姓统谱》 > 强伸

按《金史强伸传》：“伸本河中射粮军子弟，貌极寝陋，而
膂力过人。兴定初，从华州副都统安宁复潼关，以劳
任使。后客洛下，选充官军，戍陕铁岭。军溃被掳，从都
尉兀林答胡土窜归中京。时中京已破，留守内族撒
合辈死之。元帅任守真复立府事，以便宜署伸警巡
使。后郑州之败，守真死。天兴元年，中京人推伸为副”
佥事，北兵围之，不能拔。事闻，哀宗以伸为中京留守、
元帅左都监，世袭谋克，行元帅府事。三年，行总帅府
事。月馀粮尽，军民稍稍散去。五月，大兵来陈于洛南，
伸阵水北。有韩帅者招伸降，伸谓帅曰：“君独非我家
臣子耶？一日勤王，犹遗令名于世，君既不能，乃欲诱
我降耶？我本一军卒，今贵为留守，誓以死报国耳。”遂
跃而射之，帅奔阵。六月，行省胡土率众走南山，鹰扬
都尉献西门以降。伸知城不能守，率死士数十人突
东门出。转战至偃师，力尽就执，载以一马，拥迫而行。
伸宛转不肯进，强掖之，将见大帅塔察及中京七里
河，伸语不逊，遂杀之。